བོད་ཁམས་ཡོངས་ན་མཚན་སྙན་ཤིན་ཏུ་ཆེ་བའི་གསེར་ལྗོངས་བླ་མ་རུང་ངམ།གསང་ཆེན་འོད་སྐུར་གྲོལ་བའི་དབེན་ཁྲོད་འདི་ནི་༸འཇིག་རྟེན་ཞི་བདེའི་དེད་དཔོན་འཕགས་མཆོག་ཕྱག་ན་པདྨོ་༸གོང་ས་སྐྱབས་མགོན་རྒྱལ་མཆོག་སྐུ་འཕྲེང་བཅུ་བཞི་བ་ཆེན་པོ་མཆོག་གི་ཞལ་སྔ་ནས་ངེས་པ་དོན་གྱི་ཐམས་ཅད་མཁྱེན་པ་ཞེས་བསྔགས་པའི་རྡོ་གྲུབ་སྐུ་འཕྲེང་གསུམ་པ་འཇིགས་མེད་བསྟན་པའི་ཉི་མའི་ཡབ།བླ་མ་རྒིས་གཏེར་རམ།གཏེར་ཆེན་ཁྲག་འཐུང་བདུད་འཇོམས་གླིང་བས་རབ་བྱུང་བཅོ་ལྔ་བའི་ལྕགས་འབྲུགཕྱི་ལོ་༡༨༨༠ལོར་ཐོག་མར་ཕྱག་འདེབས་གནང་བའི་རི་ཁྲོད་ཅིག་ཡིན།རི་ཁྲོད་འདི་ཕྱག་བཏབ་ནས་གསང་ཆེན་འོད་སྐུར་གྲོལ་བའི་དབེན་ཁྲོད་ཅེས་མཚན་གསོལ་ནས་རི་ཁྲོད་དེར་བཤད་སྒྲུབ་ཀྱི་སྲོལ་བཙུགས་ནས་འཁོར་སློབ་ཀྱི་འདུ་བ་འཕེལ་བ་དང་མཚན་སྙན་གྱི་གྲགས་པ་རྒྱས་ཏེ་བསྟན་འགྲོའི་དོན་རླབས་པོ་ཆེ་བྱུང་བ་མ་ཟད།དེ་དུས་སུ་བྱ་བྲལ་ཆོས་དབྱིངས་རང་གྲོལ་སོགས་རྣལ་འབྱོར་གྱི་དབང་ཕྱུག་མང་དུ་བྱོན་པ་མ་ཟད།འཇའ་ལུས་པ་བཅུ་གསུམ་སོགས་བྱུང་བར་གྲགས་སོ།།བར་ལམ་ཞིག་ནས་དགོན་དེ་འཐོར་ཞིག་ཏུ་གྱུར་ཀྱང་ཕྱིས་སུ་ཕྱི་ལོ་༡༩༨༠ལོའི་སྤྲེལ་ཟླའི་ཚེས་བཅུ་ལ་མཁན་ཆེན་འཇིགས་མེད་ཕུན་ཚོགས་འབྱུང་གནས་མཆོག་གནས་འདིར་བྱོན་ནས་གཏེར་ཆེན་བདུད་འཇོམས་གླིང་བས་ཕྱག་བཏབ་པའི་སྔར་གྱི་དགོན་གནས་དེ་ཉམས་གསོ་མཛད་དེ་ཐོག་མར་བཤད་གྲྭ་དང་སྒྲུབ་གྲྭ་ཆུང་ངུ་ཞིག་བཙུགས་ཏེ།ཁོང་གཅིག་པུའི་ཞལ་སྔ་ནས་ཀྱིས་མདོ་སྔགས་རིག་གནས་དང་བཅས་པའི་འཆད་ཁྲིད་གནང་ནས་བཤད་སྒྲུབ་ཀྱི་བསྟན་པ་སླར་ཡང་དར་རྒྱས་སུ་མཛད་པ་དང་དུས་མཚུངས་སུ།ཕྱི་ལོ་༡༩༨༧ལོར་༸ཀུན་གཟིགས་པཎ་ཆེན་རིན་པོ་ཆེ་སྐུ་འཕྲེང་བཅུ་བ་མཆོག་གིས་གསེར་ཐང་བླ་རུང་དགོན་རིག་ལྔའི་ནང་བསྟན་སློབ་གྲྭ་ཞེས་པའི་མཚན་ཐོབ་གནང་།སློབ་གླིང་འདི་ལ་སློབ་གཞུང་དཀྱུས་མ་དང་།མཚན་ཐ་དད་པ་དང་།རིགས་ཐ་དད་པ་གསུམ་དུ་དབྱེར་ཡོད་པ་དང་།དེ་ལས་གཞན་དཔའ་བོའི་གླིང་ལྔ།དཔའ་མོའི་གླིང་གསུམ།དགེ་བསྙེན་གྱི་གླིང་གཉིས་ཏེ་གླིང་བཅུར་དབྱེ་བ་དང་།ཡང་སྟོད་ན་ཤར་ཉེས་ཚོགས་རང་གྲོལ་གླིང་དང་།ལྷོ་འདོད་རྒུ་ཀུན་འབྱུང་གླིང་།ནུབ་སྣང་སེམས་དབང་སྡུད་གླིང་།བྱང་ཕྱོགས་་ལས་རྣམ་རྒྱལ་གླིང་།དབུས་དོན་གཉིས་ལྷུན་འགྲུབ་གླིང་བཅས་བཙུན་པའི་གླིང་ངམ།དཔའ་བོའི་གླིང་ལྔ་དང་།བར་ན་བདུད་ལས་རྣམ་རྒྱལ་གླིང་ཞེས་རྒྱ་ནག་སོགས་ཀྱི་སློབ་གཉེར་བ་དང་དགེ་བསྙེན་གྱི་གླིང་གཅིགསྨད་ན་ལྷན་སྐྱེས་ཆོས་སྐུའི་གླིང་།སྔགས་སྐྱེས་ལོངས་སྐུའི་གླིང་།ཞིང་སྐྱེས་སྤྲུལ་སྐུའི་གླིང་སྟེ་བཙུན་མའི་གླིང་ངམ།དཔའ་མོའི་གླིང་གསུམ་ཡོད་ལ།འདི་ལ་བཙུན་དགོན་སྐུ་གསུམ་མཁའ་འགྲོའི་འདུ་གླིང་ཞེས་ཀྱང་འབོད།དེའི་ཉེ་འཁོར་དུ་ལེགས་ཚོགས་ཆར་འབེབས་གླིང་ཞེས་མདོ་དབུས་ཁམས་གསུམ་ནས་ཕེབས་པའི་དགེ་བསྙེན་གྱི་གླིང་གཅིག་བཅས་སློབ་གླིང་དེ་ཉིད་ཁྱོན་གླིང་བཅུ་ལས་གྲུབ་པར་ཆོས་སྡེ་འདིའི་ལོ་རྒྱུས་དག་དུ་གསལ།དང་བོ་གཞུང་དཀྱུས་མ་བ་དག་གི་སློབ་སྦྱོང་གི་རིམ་པ་ལ་ཡང་དང་བོ་ཐུན་མོང་རིག་གནས་ཀྱི་འཛིན་གྲྭ།གཉིས་པ་མཚན་ཉིད་འཛིན་གྲྭ།གསུམ་པ་རྒྱུད་སྡེའི་འཛིན་གྲྭ་བཅས་གསུམ་ཡོད།ཐུན་མོང་རིག་གནས་ཀྱི་འཛིན་གྲྭ་ལ་སྒྲ་རིག་པའི་འཛིན་གྲྭ་དང་།ཚད་མ་རིག་པའི་འཛིན་གྲྭ་སོགས་ཡོད།གཉིས་པ་མཚན་ཉིད་འཛིན་གྲྭ་ལ་མཛོད་དང་།འདུལ་བ།ཕར་ཕྱིན།དབུ་མའི་འཛིན་གྲྭ་སྟེ་བཞི་ཡོད།གསུམ་པ་རྒྱུད་སྡེའི་འཛིན་གྲྭ་ལ་བློ་སྦྱོང་དང་།གཞུང་བཤད།མན་ངག་གི་འཛིན་གྲྭ་སྟེ་གསུམ་ཡོད་ཅིང་།དེ་དག་གིས་སྒྲ་དང་ཚད་མ་སོགས་མདོ་སྔགས་བཀའ་བསྟན་སྤྱི་དང་།བྱེ་བྲག་ཏུ་གསང་ཆེན་སྔ་འགྱུར་བའི་མདོ་རྒྱུད་ཀྱི་བཤད་པ་རྩལ་ཏུ་བཏོན་ནས་གྲུབ་མཐའ་གཙང་མའི་རང་རྐང་འཛུགས་པར་བྱེད་དོ།།